Kommissionens forordning (EF) nr. 1230/2001

af 21. juni 2001

om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif(1), senest ændret ved Kommissionens forordning (EF) nr. 1229/2001(2), særlig artikel 9, og

ud fra følgende betragtninger:

(1) I supplerende bestemmelse 2.C til kapitel 2 i den kombinerede nomenklatur, der er knyttet som bilag til nævnte forordning, fastsættes det, at der under pos. 0206 30 30, 0206 49 20 og 0210 90 39 især henføres hele eller halve hoveder af tamsvin, med eller uden hjerne, kæber eller tunge, samt dele deraf. I den pågældende supplerende bestemmelse fastlægges det endvidere, at hovedet adskilles fra resten af den halve krop ved et lige snit parallelt med baghovedet, samt hvad der betragtes som stykker af hovedet. Endeligt fastsættes det, at det benfri kød fra forenden (herunder bovsnitte) dog henhører under pos. 0203 19 55, 0203 29 55, 0210 19 51 eller 0210 19 81.

(2) Det er blevet bemærket, at tariferingen af stykkerne kæbe-, hals- og bovsnitte i overensstemmelse med supplerende bestemmelse 2.C til kapitel 2 giver anledning til vanskeligheder, fordi den kombinerede nomenklatur ikke indeholder nogen klare definitioner herfor. I de tilfælde, hvor hovedet adskilles fra resten af den halve krop ved et snit parallelt med baghovedet til øjenniveau og ned til den forreste del af hovedet, hænger kæbe- og halssnitten fortsat ved den halve krop. Sidstnævnte udskæringsteknik er imidlertid ikke angivet i den pågældende supplerende bestemmelse. Afhængig af den anvendte udskæringsteknik, synes det imidlertid at kæbe- og halssnitter kan tariferes under forskellige positioner i kapitel 2 i den kombinerede nomenklatur.

(3) For at sikre en ensartet anvendelse af den kombinerede nomenklatur er det nødvendigt at ændre supplerende bestemmelse 2.C til kapitel 2 for at angive de udskæringsteknikker, der anvendes, og præcisere, hvorledes kæbe-, hals- og bovsnitte af tamsvin eller sammenhængende kæbe-, hals- og bovsnitte af tamsvin, skal tariferes i kapitel 2 i den kombinerede nomenklatur.

(4) Det er nødvendigt at ændre supplerende bestemmelse 2.A.a) og c) til kapitel 2 for at angive de teknikker, der anvendes ved udskæring af halve kroppe.

(5) De i denne forordning fastsatte foranstaltninger er i overensstemmelse med udtalelsen fra Toldkodeksudvalget -

UDSTEDT FØLGENDE FORORDNING:

Artikel 1

I kapitel 2 i den kombinerede nomenklatur, der er knyttet som bilag til forordning (EØF) nr. 2658/87, foretages følgende ændringer:

1) I supplerende bestemmelse 2.A.a) erstattes tredje sætning med følgende tekst: "Hele eller halve kroppe kan frembydes med eller uden hoved, kæbe- og halssnitte, tæer, flomme, nyrer, hale og mellemgulv."

2) I supplerende bestemmelse 2.A.c) erstattes første afsnit med følgende tekst: "som 'forende' (pos. 0203 19 11, 0203 29 11, 0210 19 30 og 0210 1960) betragtes den forreste (craniale) del af den halve krop uden hoved, med eller uden kæbe- og halssnitte, men med ben, med eller uden tå, skank, svær eller spæk."

3) Supplerende bestemmelse 2.C erstattes med følgende tekst: "Til pos. 0206 30 30, 0206 49 20 og 0210 90 39 henføres især hele eller halve hoveder af tamsvin, med eller uden hjerne, kæber eller tunge, samt dele deraf.

Hovedet adskilles fra resten af den halve krop således:

- ved et lige snit parallelt med baghovedet, eller

- ved et snit parallelt med baghovedet til øjenniveau og ned til den forreste del af hovedet, således at kæbe- og halssnitte fortsat hænger ved den halve krop.

Kæbe, tryne og ører samt det kød, der hænger ved den bageste del af hovedet, betragtes som stykker af hovedet. Det benfri kød fra forenden (bovsnitte, kæbe- og halssnitte eller sammenhængende kæbe-, hals- og bovsnitte), der foreligger særskilt, henhører dog under pos. 0203 19 55, 0203 29 55, 0210 19 51 eller 0210 19 81."

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. juni 2001.

På Kommissionens vegne

Frederik Bolkestein

Medlem af Kommissionen

(1) EFT L 256 af 7.9.1987, s. 1.

(2) Se side 5 i denne Tidende.